<classify> WIZARA ya Afya, Maendeleo ya Jamii, Jinsia, Wazee na Watoto imemtuma mtaalamu bingwa wa uchunguzi wa maiti kwenda kuchunguza upya mwili wa mtoto aliyekufa baada ya kupigwa na mwalimu.Waziri wa Wizara hiyo, Ummy Mwalimu leo amelaani vitendo vya ukatili vinavyofanywa dhidi ya watoto katika jamii na amesema, wahusika watachukuliwa hatua.Waziri Ummy ameandika kwenye ukurasa wake katika mtandao wa kijamii wa twitter kuwa, mtaalamu kutoka Hospitali ya Bugando, Mwanza amewasili mkoani Kagera leo asubuhi kufanya kufanya kazi hiyo.Nimepokea kwa masikitiko makubwa taarifa za kifo cha mtoto Sperius Eradius aliyekuwa darasa la 5 SMsingi Kibeta, Bukoba ambapo kimehusishwa na adhabu ya kupigwa na Walimu wake. Ninatoa pole kwa wazaziwalezi, ndugu na marafiki wa marehemu. Mungu awape moyo wa ustahimilivu ameandika Waziri Ummy leo mchana.Mwili wa Sperius ulishachunguzwa lakini wazazi wake waliyakataa majibu na wakataka ufanyike uchunguzi mwingine ili kufahamu sababu za kifo cha mwanafunzi huyo.Tayari mtaalamu huyo ameshawasili Kagera leo asubuhi kwa ajili ya kuanza uchunguzi mpya. Ninatoa wito kwa familia, ndugu na wananchi kuwa watulivu katika kipindi hiki ambapo uchunguzi wa kibingwa unaendelea. Tutahakikisha kuwa uchunguzi unafanyika kwa ufanisi ili haki itendeke.ameandika Waziri Ummy.Amewataka wazazi, walezi na walimu kutambua wajibu wao kuwafundisha na kuwalea watoto kwa kuzingatia sheria na taratibu zilizopo.Vitendo vya ukatili dhidi ya watoto havikubaliki katika jamii yetu na ni kinyume cha sheria za nchi...kama jamii tunao wajibu wa kuhakikisha mtoto anaishi, kukua na kuendelezwa ktk mazingira salama na rafiki kwa mujibu wa Sheria ya Mtoto ya 2009. ameandika kiongozi huyo.Waziri wa Elimu, Sayansi na Teknolojia, Profesa Joyce Ndalichako jana alisema, kifo cha mtoto Sperius kinasikitisha. Alisema, Serikali haitamvumilia na itamshughulikia yeyote atakayehatarisha usalama wa mtoto shuleni.Mwalimu wa Shule ya Msingi ya Kibeta katika Manispaa ya Bukoba mkoani Kagera, Respicius Patric anadaiwa kusababisha kifo cha Sperius kwa kumpiga viboko akimtuhumu kuiba pochi ya mwalimu mwenzake.Shule ni sehemu salama, sasa asitokee mtu yeyote akafanya vitendo ambavyo vitafanya wazazi kujihoji asubuhi kwamba waruhusu mtoto aende shule au wasiruhusu... sisi serikali tutaendelea kuchukua hatua kwa mtu yeyote ambaye atafanya wazazi na watoto waone shule siyo sehemu salama.alisema Waziri Ndalichako.  <topic>: kitaifa 